
A médiában megjelenő erőszak hatása a gyermekekre

Vajon a médiaerőszak valóban erőszakot szül? Ha igen, mindenki az áldozatául esik?
Bárhogyan is válaszoljuk meg a kérdéseinket, bizonyítani tudjuk az állításunkat?
A széleskörű szakirodalom és a személyes tapasztalatok ellenére sem egyszerű megfelelő és megbízható megoldást nyújtani a problémára. Véleménye a témáról mindenkinek van. A vélemény azonban önmagában kevés. Mi az, amit alá is tudunk támasztani? Dolgozatomban alapvetően arra keresem a választ, hogy a mára szinte minden egyes háztartásban jelen lévő új családtagokon – a televízión és a videojátékokon – keresztül a gyermekeket érő erőszak vajon befolyásolja-e negatívan a személyiségfejlődésüket. Vitán felül áll, hogy a média tartalmai eljutnak a gyermekekhez. Az információk értelmezése pedig – legalábbis látszólag – nagyon könnyű.
Kérdéses, hogy a gyermekek szeme előtt ilyen módon zajló erőszak okoz-e bennük károkat. Ehhez a problémát több oldalról szükséges megvizsgálni, lehetőleg úgy, hogy ne döntsük el előre a válaszokat, amiket adni szeretnénk a kérdéseinkre. A helyes válaszok megtalálása véleményem szerint rendkívül időszerű és fontos lenne, amit jól mutat, hogy a téma számos alkalommal kerül szóba úgy a tudományos kutatások, mint a magánbeszélgetések alatt egyaránt. Azonban ahány tudományos kutatás, annyiféle különböző eredmény. Úgy gondolom, hogy hasznos lehet annak a hátterét is alaposabban szemügyre venni, hogy miért csak egy féle kutatási eredmény kap publicitást.
A cél az, hogy ebben az útvesztőben valamilyen módon mégis kiismerjük magunkat, és sikerüljön helyes döntéseket hozni. Ehhez szeretnék dolgozatommal minél nagyobb mértékben hozzájárulni.



